# Emil Theodor Kocher

Emile Theodor Kocher (Burgdorf, Suïssa 1841 - Berna 1917) fou un cirurgià suís guardonat amb el Premi Nobel de Medicina o Fisiologia l'any 1909.

## Biografia

Va néixer el 25 d'agost de 1841 a la ciutat de Burgdorf, situada al cantó de Berna. Va estudiar medicina a les universitats de Berna, París, Berlín i Londres, obtenint el doctorat a Berna l'any 1865. El 1872 va succeir Georg Albert Lücke com a professor de cirurgia de la Universitat de Berna i director de la Clínica Universitària Quirúrgica de la mateixa ciutat, càrrecs que va ocupar fins al 1911.
L'any 1905 fou elegit president del Primer Congrés Internacional de Cirurgia. Va morir el 27 de juliol de 1917 a la ciutat de Berna.

## Recerca científica

La seva àrea d'estudi va comprendre molts camps, publicant treballs relatius a la glàndula tiroide, tractaments antisèptics, infeccions quirúrgiques, ferides de bala i osteomielitis aguda. Va descobrir un mètode per a reduir la luxació de l'espatlla i va introduir noves tècniques en les operacions d'hèrnia i càncer d'estómac. Va realitzar millores tècniques a nombrosos tipus d'operacions quirúrgiques del pulmó, el cervell, l'estómac i la vesícula biliar.
El 1878 va practicar amb èxit la primera extirpació del goll, l'augment de grandària de la glàndula tiroide per causes endocrines, operació que va tenir ocasió de repetir més de 2.000 vegades amb una mínima mortalitat postoperatòria. Ideà un mètode per a implantar el tiroides a la cavitat abdominal, amb el propòsit d'evitar els efectes funestos de la tiroïdectomia (resecció quirúrgica) total. El 1912 va preparar un compost esterilitzat que, injectat, augmentava la coagulació de la sang i servia per a prevenir i tractar hemorràgies internes. Els seus èxits en el camp de la cirurgia van ser deguts en bona part per la millora de l'instrumental i per la utilització sistemàtica de l'asèpsia, i a ell se li déu la invenció de les pinces hemostàtiques de grapes que duen el seu nom i d'altres eines especialitzades que encara utilitzen els cirurgians.
L'any 1909 fou guardonat amb el Premi Nobel de Medicina o Fisiologia pels seus treballs sobre fisiologia, patologia i cirurgia de la glàndula tiroide.

## Referències

* ↑ Cadogan, M «Emile Theodor Kocher» (en anglès). LITFL, 2019; Feb 25 (rev), pàgs: 8 [Consulta: 14 maig 2020].
* ↑ N/A «Obituary: George Albert Lücke, M.D» (en anglès). Br Med J, 1894 Mar 10; 1 (1732), pp: 554–555. PMC: 2403634 [Consulta: 14 maig 2020].
* ↑ ISS/SIC «History of the Society» (en anglès). About Us, 2001, pàgs: 9 [Consulta: 14 maig 2020].
* ↑ GP Notebook «Kocher's method of shoulder reduction» (en anglès). Oxbridge Solutions Ltd., 2016; ID1281753079, pàgs: 1 [Consulta: 14 maig 2020].
* ↑ Surbeck W, Stienen MN, Hildebrandt G «Emil Theodor Kocher--valve surgery for epilepsy» (en anglès). Epilepsia, 2012 Des; 53 (12), pp: 2099-2103. ISSN 1528-1167. DOI: 10.1111/j.1528-1167.2012.03663.x. PMID: 22967053 [Consulta: 19 maig 2020].
* ↑ Tröhler, U «Emil Theodor Kocher (1841–1917)» (en anglès). J R Soc Med, 2014 Set; 107 (9), pp: 376-367. PMID: 25193058. DOI: 10.1177/0141076814546085. PMC: 4206627 [Consulta: 14 maig 2020].
* ↑ Franco, ML; Acosta, N; Chuaire, L «Emil Theodor Kocher: an innovator surgeon» (en anglès). Colomb Med, 2009 Jun; 40 (2), pp: 231-234. ISSN 1657-9534 [Consulta: 14 maig 2020].
* ↑ Hauser, G «Fundamentals of Instrumentation» (en anglès). WFHSS-ÖGSV Basic Script, 2009, pàgs: 41 [Consulta: 14 maig 2020].
* ↑ Kocher, ET «Concerning pathological manifestations in low-grade thyroid diseases» (en anglès). Nobel Lecture, Medicine, 1909; Des 11, pàgs: 54 [Consulta: 14 maig 2020].
* ↑ Kalvaitis, K «Emil Theodor Kocher: a name synonymous with thyroid surgery» (en anglès). HemOnc Today, Healio.com, 2009; Jun 25, pàgs: 3 [Consulta: 23 maig 2020].

## Bibliografia

* Aguirre, Carla P. Emil Theodor Kocher (1841-1917) (en castellà). Instituto de Historia de la Ciencia y Documentación (Universidad de Valencia- CSIC), 2002; Maig, pàgs: 5 [Consulta: 14 maig 2020].
* Sakorafas, George H. Historical Evolution of Thyroid Surgery: From the Ancient Times to the Dawn of the 21st Century (en anglès). World J Surg, 2010 Ag; 34 (8), pp: 1793-1804. PMID: 20401481. DOI 10.1007/s00268-010-0580-7 [Consulta: 14 maig 2020].

## Enllaços externs

* «Emil Theodor Kocher» (en anglès). The Nobel Prize. The Nobel Foundation.
* Kocher's First Manoeuvre Cunningham, C; 2018, Oct (en anglès)
* Kocher’s forceps (Parts and uses) Knowledge Bytes; 2020, Gen (en anglès)